## El Consell destina 205.000 euros a les universitats valencianes per a promoure la investigació sobre el sector audiovisual

*** El Consell de l'Audiovisual firmarà convenis amb les cinc universitats públiques de la Comunitat i dos privades
* L'objectiu és fomentar la reflexió i l'estudi sobre l'audiovisual valencià**

**Alacant.**

El Consell ha aprovat acords de cooperació del Consell de l'Audiovisual de la Comunitat Valenciana (CACV) amb les cinc universitats públiques de la Comunitat Valenciana, així com amb la Universitat CEU-Cardenal Herrera i la Universitat Internacional Valenciana-VIU, per a fomentar la reflexió i l'estudi sobre l'audiovisual valencià.

En concret, s'invertiran un total de 205.000 euros en iniciatives de la Universitat Jaume I de Castelló (UJI), la Universitat de València-Estudi General (UV), la Universitat Politècnica de València (UPV), la Universitat d'Alacant (UA), la Universitat Miguel Hernández d'Elx (UMH), la Universitat CEU-Cardenal Herrera (UCH CEU) i la Universitat Internacional Valenciana-VIU (VIU).

L'objectiu és el desenvolupament d'activitats d'investigació, docents i d'anàlisis i difusió en material audiovisual; la potenciació de seminaris, conferències, tallers; la formació especialitzada i la difusió pública de les seues investigacions.  
  
En concret, el CACV i l'UJI es comprometen a fer activitats conjuntes en la temàtica a la qual es dedica la Càtedra d'Anàlisi i Prospectiva de l'Audiovisual i, en particular, en matèria d'anàlisi sobre la justificació, la conceptualització i el context de l'alfabetització mediàtica i informacional. Per a estes propostes es destinaran 45.000 euros.

Per la seua banda, la UV disposarà d'una inversió de 35.000 euros per a organitzar iniciatives conjuntes al voltant de la Càtedra d'Anàlisi i Prospectiva de l'Audiovisual i, en particular, per a potenciar l'anàlisi del sector audiovisual valencià.

La UPV tindrà una subvenció de 35.000 euros per a impulsar la Càtedra d'Anàlisi i Prospectiva de l'Audiovisual i promoure l'anàlisi de l'evolució dels tradicionals mitjans de comunicació als formats digitals i alternatius.

Pel que respecta a la UA, també comptarà amb 35.000 euros per a la seua Càtedra d'Anàlisi i Prospectiva de l'Audiovisual, que se centrarà en l'anàlisi de la publicitat i dels diferents formats del sector audiovisual actual.

Així mateix, el CACV i la UMH es comprometen a realitzar activitats des de la Càtedra d'Anàlisi i Prospectiva de l'Audiovisual, que es dedicarà a l'anàlisi dels paradigmes de producció audiovisual. Per a esta universitat, el Consell de l'Audiovisual destinarà 35.000 euros.

La UCH CEU, per la seua banda, rebrà 10.000 euros per a l'impuls d'iniciatives conjuntes en la matèria a la qual es dedica la Càtedra de Cultura Audiovisual i, en particular, per a l'anàlisi de les dinàmiques de la comunicació, la cultura i l'estudi de la política audiovisual com a mecanisme d'acció democràtica i com exercix la comunicació social l'Agenda Digital Europea.

Finalment, el CACV i la VIU es comprometen a fer activitats de la seua Càtedra de Cultura Audiovisual, centrades en l'anàlisi sobre les possibles polítiques públiques que poden implementar-se, l'impacte de la regulació dels mitjans audiovisuals i la governança dels mitjans de comunicació valencians. Per a estes iniciatives, la VIU comptarà amb una inversió de 10.000 euros.

Fecha: 05/12/2023